Varðskipið Þór við landfestar í Reykjavíkurhöfn . Vísir / vilhelm Varðskipið Þór er nú á leið frá Siglufirði til Dalvíkur þar sem til stendur að nýta skipið sem rafstöð fyrir bæinn . Þetta verður í fyrsta sinn sem varðskipið Þór er nýtt sem hreyfanleg aflstöð , að því er fram kemur í yfirlýsingu landhelgisgæslunnar . Þór getur flutt 2MW af rafmagni í land en það er sagt nóg til þess að halda meðalstóru sveitarfélagi gangandi í neyðartilvikum . „ Við hönnun skipsins var horft til þess að mögulegt yrði að senda rafmagn í land á afskekktum stöðum vegna rafmagnsleysis . Til þessa hafa rafmagnsdreifingaraðilar og veitufyrirtæki ekki talið unnt að tengjast skipinu fyrr en nú . Sérfræðingur skipatæknisviðs Landhelgisgæslunnar er á leið til Dalvíkur þar sem hann aðstoðar við tenginguna , “ segir í fyrrnefndri yfirlýsingu . Tilkynnt var um rafmagnleysið í Dalvíkurbyggð í gærmorgun , eftir að Dalvíkurlína brotnaði . Ljóst var frá upphafi að bilunin væri alvarleg og að gera mætti ráð fyrir langvarandi rafmagnsleysi . Þá er einnig rafmagnslaust í Svarfaðardal auk þess sem rafmagnsbilun hefur leikið íbúa Fjallabyggðar grátt . Áhöfnin á Þór hafði einmitt verið að bregðast við útkalli þar , áður en varðskipið var sent til Dalvíkur í morgun . Færanleg aflstöð var flutt frá Ísafirði til Siglufjarðar í nótt og verður einn varðskipsmanna eftir á Siglufirði til að aðstoða við löggæslu . Áætlað er að varðskipið verði komið til rafmagnsveitu á Dalvík upp úr hádegi . Hjá Landsneti hafa menn unnið hörðum höndum í alla nótt við að koma lagi á línurnar .